Up-1694/06
Datum: 2007-03-29T00:00:00.000+02:00
ecli: ECLI:SI:USRS:2007:Up.1694.06
vrsta: posamični akt
zadeva: ustavna pritožba
objavljeno: Neobjavljeno | 29.03.2007
dokument: US27336
akt: Ustavna pritožba zoper sklep Višjega sodišča v Celju št. Cp 1466/03 z dne 1. 12. 2004 v zvezi s sklepom Okrajnega sodišča v Celju št. R 2/2003 z dne 29. 8. 2003 
Ustavna pritožba zoper sklep Višjega sodišča v Celju št. Cp 541/05 z dne 12. 5. 2005 v zvezi s sklepom Okrajnega sodišča v Celju št. R 2/2003 z dne 4. 2. 2005
resitev: zavrženje															nesprejem ustavne pritožbe
izrek: Ustavna pritožba zoper sklep Višjega sodišča v Celju št. Cp 1466/03 z dne 1. 12. 2004 v zvezi s sklepom Okrajnega sodišča v Celju št. R 2/2003 z dne 29. 8. 2003 se zavrže.
Ustavna pritožba zoper sklep Višjega sodišča v Celju št. Cp 541/05 z dne 12. 5. 2005 v zvezi s sklepom Okrajnega sodišča v Celju št. R 2/2003 z dne 4. 2. 2005 se ne sprejme.
stavek: Ustavno sodišče zavrže prepozno vloženo ustavno pritožbo. Če očitno ne gre za kršitev človekovih pravic ali temeljnih svoboščin, zatrjevanih v ustavni pritožbi, Ustavno sodišče ustavne pritožbe ne sprejme v obravnavo.
odlocitev: sklep
geslo: 1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
podlaga: Člen 55.1.1, 55.2.1, Zakon o Ustavnem sodišču [ZUstS]
datum_vloge: 2006-09-07T22:00:00.000Z
datum_odlocitve: 2007-03-28T22:00:00.000Z

# Up-1694/06-13

# 29. 3. 2007

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata 20. marca 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

---

## sklenilo:

Ustavna pritožba zoper sklep Višjega sodišča v Celju št. Cp 1466/03 z dne 1. 12. 2004 v zvezi s sklepom Okrajnega sodišča v Celju št. R 2/2003 z dne 29. 8. 2003 se zavrže.

Ustavna pritožba zoper sklep Višjega sodišča v Celju št. Cp 541/05 z dne 12. 5. 2005 v zvezi s sklepom Okrajnega sodišča v Celju št. R 2/2003 z dne 4. 2. 2005 se ne sprejme.

---

### OBRAZLOŽITEV

Pritožnica je pri Okrajnem sodišču vložila laično tožbo, ki ji je bila vrnjena v popravek. Ker tožbe v zahtevanem roku ni popravila, jo je sodišče zavrglo (sklep Okrajnega sodišča v Celju št. R 2/2003 z dne 29. 8. 2003). Višje sodišče je zavrnilo pritožničino pritožbo in potrdilo sklep sodišča prve stopnje (sklep Višjega sodišča v Celju št. Cp 1466/03 z dne 1. 12. 2004). Zoper sklep Višjega sodišča je pritožnica vložila pritožbo, ki jo je sodišče prve stopnje kot nedovoljeno zavrglo (sklep Okrajnega sodišča v Celju št. R 2/2003 z dne 4. 2. 2005). Pritožnica je tudi zoper ta sklep vložila pritožbo, ki jo je Višje sodišče kot neutemeljeno zavrnilo (sklep Višjega sodišča v Celju št. Cp 541/05 z dne 12. 5. 2005). Zoper navedene sodne odločbe pritožnica vlaga ustavno pritožbo. V njej izraža svoje nestrinjanje z odločitvijo sodišč o zavrženju tožbe.

Po prvem odstavku 52. člena Zakona o ustavnem sodišču (v nadaljevanju ZUstS) se ustavna pritožba vloži v 60 dneh od vročitve posamičnega akta, zoper katerega je mogoča ustavna pritožba. Rok za vložitev ustavne pritožbe zoper sklep Višjega sodišča št. Cp 1466/03 z dne 1. 12. 2004 je pričel teči z vročitvijo te odločbe pritožnici, saj vložitev nedopustnega pravnega sredstva ne varuje roka za vložitev ustavne pritožbe. Izpodbijana odločba je bila pritožnici vročena najkasneje do dneva izdaje sklepa sodišča prve stopnje o zavrženju njene pritožbe kot nedovoljene, torej do 4. 2. 2005. Ustavna pritožba, vložena 7. 9. 2006, je torej očitno prepozna. Zato jo je Ustavno sodišče zavrglo (1. točka izreka).

Pritožnica izpodbija tudi sklep Višjega sodišča št. Cp 541/05 z dne 12. 5. 2005 v zvezi s sklepom sodišča prve stopnje št. R 2/2003 z dne 4. 2. 2005. Predmet teh sklepov je bila procesna odločitev o zavrženju pritožbe. Zato se mora tudi preizkus ustavne pritožbe omejiti le na vprašanje, ali je bila z odločitvijo o zavrženju pritožbe kršena kakšna človekova pravica ali temeljna svoboščina. Teh kršitev pritožnica ne zatrjuje. Njeni očitki se nanašajo le na odločitev sodišč o zavrženju tožbe, teh pa v postopku ustavne pritožbe zoper navedena sklepa ni mogoče upoštevati. Ker očitno ne gre za kršitev človekovih pravic in temeljnih svoboščin, kot jih smiselno zatrjuje pritožnica, Ustavno sodišče ustavne pritožbe ni sprejelo v obravnavo (2. točka izreka).

Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prve alineje drugega odstavka 55. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata dr. Dragica Wedam Lukić ter člana mag. Marija Krisper Kramberger in Jože Tratnik. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

---

Predsednica senata

dr. Dragica Wedam Lukić